钦定古今图书集成/明伦汇编/氏族典/第399卷 > 《廖用贤尚友录》 > 史彦超
## 钦定古今图书集成/明伦汇编/氏族典/第399卷 > 《廖用贤尚友录》 > 史彦超

按《五代史史彦超传》，“彦超，云州人，为人勇悍骁捷。周
太祖起魏时，彦超为汉龙捷都指挥使，以兵从太祖
入立，迁虎捷都指挥使，戍于晋州。刘旻攻晋州，州无
主帅，知州王万敢不能拒，彦超以戍兵坚守月馀，太
祖遣王峻救之，旻兵解去。以功迁龙捷右厢都指挥
使，领郑州防御使。周、汉战高平，彦超为前锋，先登陷”
城，以功拜感德军节度使。周兵围汉、太原，契丹救汉，
出忻、代。世宗遣符彦卿拒之，以彦超为先锋，战忻口，
彦超勇愤俱发，左右驰击，解而复合者数四，遂殁于
阵。世宗惜彦超，不食者数日，赠太师，优恤其家焉。